รัฐบาลไทย-ข่าวทำเนียบรัฐบาล-นายกฯ ตรวจเยี่ยมการดำเนินงาน รพ.พระปกเกล้า จันทบุรี ให้กำลังใจบุคลากรทางการแพทย์และเจ้าหน้าที่ ขอบคุณที่ดูแลประชาชนด้วยความเสียสละ เต็มกำลังความสามารถ
วันพุธที่ 22 กุมภาพันธ์ 2566
22/02/2566
นายกฯ ตรวจเยี่ยมการดําเนินงาน รพ.พระปกเกล้า จันทบุรี ให้กําลังใจบุคลากรทางการแพทย์และเจ้าหน้าที่ ขอบคุณที่ดูแลประชาชนด้วยความเสียสละ เต็มกําลังความสามารถ
นายกฯ ตรวจเยี่ยมการดําเนินงาน รพ.พระปกเกล้า จันทบุรี ให้กําลังใจบุคลากรทางการแพทย์และเจ้าหน้าที่ ขอบคุณที่ดูแลประชาชนด้วยความเสียสละ เต็มกําลังความสามารถ เน้นย้ํารัฐบาลมุ่งมั่น ทําแล้ว-ทําอีก-ทําต่อ-เพื่อประชาชนและทุกพื้นที่
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า วันนี้ (22 กุมภาพันธ์ 2566) เวลา 12.20 น. ณ โรงพยาบาลพระปกเกล้า ตําบลวัดใหม่ อําเภอเมืองจันทบุรี จังหวัดจันทบุรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ตรวจเยี่ยมการดําเนินงานของโรงพยาบาลพระปกเกล้า โดยมีคณะผู้บริหาร บุคลากรทางการแพทย์ นักศึกษาพยาบาล และเจ้าหน้าที่ที่เกี่ยวข้อง รอต้อนรับ
นายอนุชากล่าวว่า นายกรัฐมนตรีขอบคุณและได้ให้กําลังใจบุคลากรทางการแพทย์ เจ้าหน้าที่ผู้ปฏิบัติงาน ขอบคุณการทําหน้าที่ของทุกคนด้วยความรับผิดชอบ และร่วมมือแรงร่วมใจกันด้วยหัวใจ ด้วยความเสียสละและเต็มกําลังความสามารถ ขอให้ทุกคนมีกําลังใจที่ดี ปฏิบัติหน้าที่ด้วยความเข้มแข็ง เพื่อการให้บริการประชาชน และเกิดประโยชน์สูงสุดแก่สังคม และประเทศชาติอย่างแท้จริง ซึ่งการพิจารณางบประมาณต่าง ๆ รัฐบาลดําเนินการด้วยความเหมาะสมและมีความตั้งใจดําเนินการสืบสาน รักษา ต่อยอด สิ่งที่ทําแล้ว จะทําอีก และยังคงทําต่อเนื่องตามความต้องการของประชาชนและพื้นที่ พร้อมยึดมั่นในแกนหลักของชาติ ได้แก่ ชาติ ศาสนา พระมหากษัตริย์ และประชาชนทุกคน
นายกรัฐมนตรียังได้สอบถามถึงการจัดหาเครื่องมือและอุปกรณ์ทางการแพทย์ โดยขอให้ดําเนินการจัดหาให้เพียงพอ ซึ่งรัฐบาลจะพิจารณางบประมาณให้การสนับสนุนในโอกาสต่อไป เพราะเรื่องสุขภาพเป็นสิ่งสําคัญที่สุด ประเทศไทยกําลังก้าวเข้าสู่สังคมผู้สูงอายุ การดูแลรักษาโรคนับเป็นสิ่งสําคัญ แต่การป้องกันไม่ให้เป็นโรคสําคัญกว่า เพื่อลดภาระของหมอ พยาบาลและบุคลากรทางการแพทย์ ดังนั้นการสร้างการรับรู้ให้ประชาชนรักการออกกําลังกาย กินอาหารให้ครบ 5 หมู่จึงเป็นเรื่องที่ควรส่งเสริมและให้คําปรึกษาโดยแพทย์พยาบาลอย่างเหมาะสม
นายกรัฐมนตรีเน้นย้ําถึงการดูแลสุขภาพจิต สังคมไทยพบปัญหาโรคซึมเศร้า ปัญหายาเสพติดซึ่งเป็นอันตรายต่อสังคมโดยรวม ฝากทีมแพทย์พยาบาลให้คําปรึกษาร่วมดูแลประชาชน ในส่วนของรัฐบาลยืนยันว่าจะดูแลประชาชนทุกกลุ่มให้ดีที่สุด รวมทั้งบุคลากรทางการแพทย์ทุกกลุ่มทุกคนทุกโรงพยาบาล เพราะทุกคนเหนื่อยแต่ขอให้ภูมิใจในวิชาชีพ เป็นวิชาชีพที่ทํากุศลทําบุญทําให้ทุกคนมีสุขภาพดีขึ้นทั้งกายและใจ สิ่งต่าง ๆ เหล่านี้จะช่วยเสริมพลังให้ทุกคนต่อไป
ในตอนท้าย นายกรัฐมนตรีกล่าวถึงศักยภาพของประเทศไทยด้านการท่องเที่ยวเชิงสุขภาพ ซึ่งทุกคนเป็นพลังสําคัญขอให้ช่วยกันประชาสัมพันธ์ให้คนมาเที่ยวเมืองจันทบุรี และขอให้ทุกคนภาคภูมิใจในความเป็นเมืองจันทบุรี เมืองแห่งความสุขตามคํากล่าว “สุขทุกวันที่จันทบุรี”
นอกจากนี้ ในระหว่างการตรวจเยี่ยมการดําเนินงานของโรงพยาบาลฯ นายกรัฐมนตรีได้พบปะทักทายกับประชาชนที่มารับบริการ สอบถามพูดคุยด้วยความห่วงใยและเป็นกันเอง จากนั้น นายกรัฐมนตรีเดินทางไปยังวัดโค้งสนามเป้า ตําบลท่าช้าง อําเภอเมืองจันทบุรี เพื่อรับฟังปัญหาพื้นที่ทับซ้อนเขตอําเภอเมืองจันทบุรี ต่อไป
ทั้งนี้ โรงพยาบาลพระปกเกล้าเป็นโรงพยาบาลศูนย์ขนาด 755 เตียง รองรับผู้ป่วยจากจังหวัดภาคตะวันออก ได้แก่ ตราด สระแก้ว ปราจีนบุรี และระยอง รวมทั้งประเทศเพื่อนบ้าน โดยมีการจัดการเรียนการสอนควบคู่การบริการรักษาพยาบาลตั้งแต่ปี พ.ศ. 2525 ปัจจุบันมีผู้ป่วยนอกเฉลี่ย 3,440 คนต่อวัน และผู้ป่วยในเฉลี่ย 790 คนต่อวัน มีพื้นที่จอดรถประมาณ 250 คัน โรงพยาบาลจึงได้ดําเนินโครงการก่อสร้างอาคารที่จอดรถ 10 ชั้น ซึ่งจะสามารถรองรับรถยนต์ได้ประมาณ 529 คัน เพื่อเพิ่มศักยภาพการให้บริการผู้ป่วยและผู้รับบริการได้สะดวก รวดเร็ว ประหยัดค่าใช้จ่ายและได้รับบริการที่มีคุณภาพมาตรฐาน ขณะนี้อยู่ในระหว่างเริ่มดําเนินการก่อสร้างตามแบบของกองแบบแผน กระทรวงสาธารณสุข กําหนดแล้วเสร็จในวันที่ 17 มิถุนายน 2567 ซึ่งการดําเนินงานต่าง ๆ ของโรงพยาบาลเป็นไปตามยุทธศาสตร์การพัฒนาประเทศให้เป็นศูนย์กลางสุขภาพนานาชาติ (Medical Hub) คือ 1) ศูนย์กลางบริการเพื่อส่งเสริมสุขภาพ (Wellness Hub) 2) ศูนย์กลางบริการสุขภาพ (Medical Service Hub) 3) ศูนย์กลางบริการวิชาการและงานวิจัย (Academic Hub) และ 4) ศูนย์กลางยาและผลิตภัณฑ์สุขภาพ (Product Hub)